phls etc. doen te wetene allen jegenwoirdige ende toecommende dat wy ontfangen hebben
de oitmoedige supplicatie van franchen claes borgere onser stadt van herentals inhoudende
hoe dat hy suppliant altyts gestaen heeft tot goeden naeme ende fame, noyt eenich feyt
gecommitteert hebbende weerdich van pugnitien behalven tgene hier nae volght dwelck
gebeurt is op eenen goensdach des avonts inde kermisse onser voirscreven stadt van herentals
wesende den iersten dach van septembri anno xvc achtentzestich lestleden alzoe wylen
renye nuiyten schouvagere hem suppliant verwytende was dat hij soude hebben geseeght tegens
zeker vrouwe persoen genaempt lucia kaers huysvrouwe van willem pauwels dat de voirscreven
reyne nuiyten alle daige oft alle weken soude commen spreken mayeken de dochter vanden voirscreven
willem pauwels, hebbende alzoe tsamen groote ende hooge woirdden gaende met dien ende intredende
de selve reyne nuiyten int woenhuys des voirscreven willems pauwels vragende oft de zelve thuys was
waerop den selven reyney wordde geantwoerdt dat de selve willem pauwels nyet thuys en
was sprekende daernaer de selve lucia aene, seggende en hebt ghij my nyet geseeght dat
frans claes denoterende hem suppliant heeft geseeght, dat ick zoude alle daige oft alle weken uwe
dochter commen spreken, roepende met dien hem suppliant staende buyten den voirscreven huyse omtrent
de deure in huys, zeggende tot hem suppliant verantwoerdt u nu, antwoerdende daerop de voirscreven lucia kaers
sulckdaenige oft gelicke woerden, neen ick, ick en hebben met der clapperyen nyet te doene
replicerende daerop hij suppliant, seggende en heb ickt nyet wel geseeght dat al clappayen ende
hueren werck is, waeromme de voirscreven lucia kaers ende heure dochtere hen vergrammende op
hem supliant seyden totten selven ghy franchen ghy en derft u hier zoe breet nyet maken meynt
ghy dat ick van u verveert ben, doen sprack daer noch een ander meysen opstaende frans compt
morgen als ghij nuchteren zyt ende bescheedet malcanderen alsdan, antwoerdende hy suppliant alsdoen
grootelyck by drancke wesende u alzoe lief als een andere mits welcken worde hy suppliant by den voirgenoemden
twee vrouwe persoenen ter assistentie toe doene ende innasien vanden voirscreven reyne nuiyten ter eerden,
geworpen de welcke op bortelende track de voirscreven reynen terstont den poingnaert van hem
suppliant vuyt, dryegende daermede hem suppliant te stekende, ende stack naer hem tot diversche
reysen toe, dwelck aenmerckende hij suppliant ende dat hem van noode was zyn lyf te salverende
ende te verwerende heeft daernaer oyck sijnen opsteker getrocken ende daer mede int worstelen
den voirscreven reynen geraect omtrent zyne borste, worpende de voirscreven reynen mitsdien syns suppliants
geweer ten huyse vuyte, ende stootende hem suppliant vuyten voirscreven huyse, die welcke naer zynen
poingnaert grypende, willende wederkeeren worde by zeker vrouwe persoon vast gehouden ende
met dien worde by zeker ander vrouwe persoon synen mantel in zyn aensicht geworpen ende
binnen middelen tyde, hebben zij de duere vanden zelven huyse toe gecregen, ende tzelve gedaen
zynde is de voirscreven reynen terstont ter eerden gesoncken, dwelck aenmerckende de voirscreven vrouwe
persoonen die alsdoen aldaer present waeren meynden dat de voirscreven reynen zoe vol ende by drancke
hadde geweest, roepende dat men licht zoude bringen ende zy den voirscreven reynen willende rechten
hebben de voirscreven vrouwe persoonen alsdan gesien, dat hij doode verwe creech ende bloedende was ende
een snacxken gevende zonder voirder kennisse is de voirscreven reynen alzoe afflivich geworden
waeraff de voirscreven vrouwe persoenen zeer verwondert zynde, hebben van binnen tot hem suppliant die
noch van buyten met zynen poingnaert steeckende al grummende opde duere zonder voirdere worden te
maken geroepen dat hij hem wech maken zoude, want daer eenen dooden man in huys was, tot
grooten leet wesen van hem suppliant, die welcke hem zedert heeft geabsenteert vuyt onsse
voirscreven stadt van herentals en zoude aldaer noch oyck in onsen lande van brabant nyet
derven hanteren noch converseren hoe wel de voirscreven suppliant partye geinteresseerde voldaen
ende gecontenteert heeft, ten zij dat hem ierst ende voer al verleent ware onse gracie ende oepenen
brieven van remissien in zulcke zake dienende alzoe hij seeght ons om de selve oitmoedelyck
biddende, waerom zoe eest dat wy desen aengesien, geneycht wesende ter beden des voirscreven
suppliants ende willende hem in dit stuck prefereren gracie ende misericordie voer strangheyt ende rigeur van
rechte hebben den selven suppliant inden gevalle als boven quytgeschouden ende vergeven schelden
quyte ende vergeven vuyt sunderlinger gracien by desen onsen brieve tfeyt ende ongeval boven geruert
mitsgaders alle offensie ende bruecke corporelle endecriminele daerinne hy ter causen voirscreven mits
dat daeraen cleven mach tegens ons ende iusticie mesdaen ende mesbruyct mach hebben, ende hebben
hem dien aengaende wedergestelt ende gerestitueert, stellen weder ende restitueren tot zynen goeden
naeme fame ende geruchte in onsen voirscreven lande van brabant ende bezunderlyck in onse voirscreven stadt van
herentals ende allen anderen onsen landen ende heerlicheyden ende tot zynen onverbuerden goeden
indien hij eenige onder ons heeft gelyck ende in alder manieren zoe hij was voer de toecompste
vanden voirscreven feyte imponerende hierop een eeuwich geswich onsen procureur generael in brabant onsen
schouteth van herentals ende allen anderen onsen iusticieren ende officieren wye zy zyn satisfactie
ende beternisse ierst ende voer al gedaen der partye geintersseerde indien die noch nyet gedaen en
zij ende ennige daertoe staet civil allenlyck behoudelyck dat de voirscreven suppliant gehouden zal zyn tvoirscreven
feyt tegen ons te beteren civil naer gelegentheyt vande saken ende faculteyt van zyne goeden met
oyck te betalen de redelycke costen van iusticien hieromme alreede gedaen ende te doene allet ter
taxatien ende moderattien van onse lieve ende getrouwe de cancellier ende luyden van onsen raide in
brabant die wij daertoe committeert hebben ende committeren by desen ontbieden daerom ende
bevelen den selven onsen cancellier ende raidsluden dat voer hen geroepen de ghene die
daerome behoiren geroepen te zyne zy procederen wel ende duechdelyck ter verificatie ende intermem$
van desen ende totter taxatien ende moderatien vander voirscreven amende ende costen van iusticien alzoe zij
zullen bevinden behoiren welck intermem$ de voirscreven suppliant gehouden zal zyn te versuecken ende
hem in persoon te presenteren in onse voirscreven raide binnen zesse maenden naestcomende naer date van
desen opte pene van te verbueren deffect van dien ende dat gedaen ende de selve civile boete ende
costen van iusticien getaxeert ende betaelt zynde in handen van den ghenen dien dat behoiren zal hij
onse voirscreven procureur generael in brabant onse voirscreven schouteth van herentals ende alle anderen onse rechteren
iusticieren officieren ende ondersaten iegewoirdige ende toecommende dien dat aengaen zal mogen hueren
stedehouderen ende eenen yegelycken van hun bezunderlyck zoe hen toebehoiren zal doen laten ende gedoogen
den voirscreven suppliant van deser onser tegewoirdiger gracien ende remissien ende van alle dinhouden van desen
inder vuegen ende manieren voiren verhaelt rustelyck vredelyck volcommeelyck ende eeuwelyck genyeten ende
gebruycken sonder hem te doene oft te laten geschieden nu oft in toecommende tyden ennich hinder
letsel oft moeyenisse aen lyve noch aen goeden ter contrarien maer indien zyn lyf ofte enige van
zyne goeden daerom gearresteert becommert oft belet waeren dat zy die zetten ende stellen terstont ende
sonder vertreck tot geheelder ende volcomender delivrantie want ons alzoe gelieft ende ten
eynde dat dit vast ende gestadich blyve tot eeuwigen dagen zoe hebben wy onsen zegel hieraen
doen hangen behoudelyck in anderen dingen onsen rechte ende yegelycken anderen dessyns gegeven
in onser stadt van bruessele inden maent van novembri int jaer onss heeren duysent
vijfhondert ende negenentzestich van onsen rycken van spaengnen ende cecillen xiiii°
ende van naples t xvi° aldus onderscreven opde plycke bijden coninck
ende onderteeckent n. de zoete
gecollacioneert tegens doriginale besegelde briefven
ende mette selve bevonden accorderende
by my
van den houte